Еўрарадыё: Ці змяніліся ўмовы вашай працы пасля таго, як беларускія ўлады наноў пачалі казаць пра неабходнасць развіцця дыялогу з Еўропай? Лешак Шарэпка: У нас умовы працы памяняліся — мы сустракаемся ў новым памяшканні амбасады. Напэўна, калі мяняецца кіраўнік знешнепалітычнага ведамства (маецца на ўвазе прызначэнне міністрам замежных спраў Беларусі Уладзіміра Макея. — заўв. Еўрарадыё), то ён прыносіць новыя ідэі, хоча мець поспех на сваёй пасадзе. Але я б не сказаў, што Беларусь спрабуе наноў наладзіць адносіны з Еўрасаюзам — гэта двухбаковы рух. Але тут ёсць праблемы каштоўнасцяў, у тым, як мы разумеем гэта супрацоўніцтва, як бы мы хацелі супрацоўнічаць. У нас прапаноў для беларускага боку шмат, але пытанне ў тым, колькі беларускі бок зможа ўспрыняць. Я тут тры гады ўжо працую, але ніякіх істотных зрухаў у гэтым накірунку так і не заўважыў за гэты час.